Maatla a makenete a lefatshe: Mo bogareng jwa lefatshe go na le metale wa tshipi o o nyerologileng o o dikologang, o o dirang gore polanete ya rona e nne le maatla a magolo a makenete a a fitlhang kwa lefelong le le ka kwa ga atemosefere. Maatla ano a makenete a re sireletsa gore re se ka ra gobadiwa ke marang a a tswang ka kwa ga lefaufau le ke maatla a a kotsi a a tswang mo letsatsing. Maatla ano a a tswang mo letsatsing a akaretsa phefo e e tswang kwa letsatsing, e leng dikarolwana tse dintsintsi tse di nnang di elela tsa diporotone le dieleketerone; melelo e e tswang kwa letsatsing, e mo metsotsong e se kae fela e ntshang maatla a mantsi a a lekanang le a dibomo tsa haeterojene di le dibilionebilione; le go thunya ga karolo e e kafa ntle ya letsatsi e e bidiwang corona, e e thuntshetsang dibilionebilione tsa ditone tsa sere (matter) ka kwa ga atemosefere. O ka kgona go bona matshwao a a bontshang tsela e maatla a makenete ya lefatshe a re sireleditseng ka yone. Melelo e e tswang mo letsatsing le go thunya ga karolo e e kafa ntle ya letsatsi kgotsa corona go baka masedi a a mebalabala a a bonalang kwa karolong e e kwa godimo ya atemosefere gaufi le ntlha e e kwa bokone le e e kwa bophirima ya lefatshe.